CPF ยันไม่ใช้แรงงานทาส ชูยุทธศาสตร์ “3P” แก้ปัญหา
CPF มุ่งมั่นยกระดับการปฏิบัติต่อบุคลากร ชูยุทธศาสตร์ “3P” ผลักดันให้ทั่วทั้งองค์กรมีการปฏิบัติต่อพนักงานทั้งไทยและต่างด้าวเป็นไปตามหลักปฏิบัติและมาตรฐานสากล ก้าวสู่องค์กรต้นแบบด้านการบริหารแรงงาน
14 ม.ค. 2559

นายอภิชาติ แก้วกิ่ง รองกรรมการผู้จัดการ ธุรกิจโรงงานแปรรูปไก่นครราชสีมา ในเครือบริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า ตามที่บริษัทกำหนดนโยบายจัดจ้างแรงงานต่างด้าวโดยตรง และให้ความสำคัญต่อการปฏิบัติต่อแรงงานต่างด้าวตามหลักสิทธิมนุษยชนเท่าเทียมกับแรงงานไทย ได้สร้างความมั่นใจให้กับประเทศเพื่อนบ้านของไทยต่อการดูแลแรงงานของภาคเอกชนไทยได้มาตรฐานสากล มีส่วนป้องกันการใช้แรงงานทาสและการค้ามนุษย์นั้น ในปีนี้บริษัทยังคงเดินหน้ายกระดับมาตรฐานงานบริหารบุคลากรขององค์กร มุ่งสู่ความเป็นเลิศอย่างยั่งยืน
โดยบริษัทได้กำหนดยุทธศาสตร์หลัก “3P” ขึ้น ได้แก่ Policy-Practice-Partnership เป็นแนวทางในการขับเคลื่อนให้โรงงานและสถานประกอบการทุกแห่งของบริษัทมีการดูแลบุคลากรเป็นไปตามเป้าหมายขององค์กร ทั้งนี้ P-Policy หรือ นโยบาย จะเป็นกรอบการบริหารพนักงาน ที่ยึดหลักตามหลักสิทธิมนุษยชนของสหประชาชาติ และปฏิญญาว่าด้วยหลักการและสิทธิขั้นพื้นฐานขององค์การระหว่างประเทศ โดยเฉพาะนโยบายการจัดจ้างแรงงานต่างด้าวที่บริษัทมุ่งเน้นการจัดจ้างและดูแลแรงงานอย่างเป็นธรรม เทียบเท่าแรงงานไทยทุกประการ
ส่วน P-Practice หรือ การปฏิบัติ เป็นการดำเนินผลักดันองค์กรให้มีการปฏิบัติที่ดีต่อแรงงานทุกระดับ สอดคล้องตามมาตรฐานแรงงานไทย หรือ มรท. 8001-2553  ขณะที่ P-Partnership หรือ การให้ความร่วมมือ บริษัทฯ จะทำงานใกล้ชิดกับหน่วยงานภาครัฐที่เกี่ยวข้อง เอ็นจีโอทั้งในและต่างประเทศ รวมถึงสมาพันธ์ และสมาคมที่เกี่ยวข้อง เพื่อร่วมยกระดับมาตรฐานด้านแรงงานของไทยให้ดีขึ้น
 
ทั้งนี้ปัจจุบัน ซีพีเอฟจัดจ้างแรงงานต่างด้าวจำนวน 5,200 คน เป็นลูกจ้างโดยตรง ส่วนใหญ่เป็นแรงงานกัมพูชารวม 4,450 คน ที่เหลือ 750 คนเป็นเมียนมา ทุกคนจะได้รับการดูแลอย่างเป็นธรรมเทียบเท่าแรงงานคนไทยทุกประการ เช่น การรับค่าจ้าง ค่าทักษะฝีมือแรงงาน การปรับค่าจ้างประจำปี รวมถึงสวัสดิการที่เป็นไปตามกฎหมาย เช่น ประกันสังคม ค่ารักษาพยาบาล ประกันอุบัติเหตุ การลาพักร้อน การรับค่าจ้างล่วงเวลาตามที่กฎหมายกำหนด สามารถทำงานล่วงเวลาไม่เกิน 12 ชั่วโมงต่อสัปดาห์ตามหลักมาตรฐานสากล รวมถึงได้รับการปรับตำแหน่งและเงินเดือนตามผลการปฏิบัติงาน เป็นต้น
สำหรับแรงงานต่างด้าวที่ปฏิบัติงานอยู่ที่โรงงานแปรรูปไก่นครราชสีมาประมาณ 2,300 คนเป็นชาวกัมพูชา ด้วยนโยบายการจ้างแรงงานต่างด้าว ช่วยให้บริษัทดูแลและยกระดับฝีมือของแรงงานต่างด้าวได้อย่างเต็มที่ มีจัดที่พักและรถรับส่งระหว่างที่พักและโรงงานทุกวัน มีการจัดตั้งศูนย์ประสานงานไทย-กัมพูชา และมีเจ้าหน้าที่ประสานงานที่พูดไทยได้ เพื่ออำนวยความสะดวกให้แรงงานต่างด้าวของบริษัททำงานและดำรงชีวิตอย่างมีความสุข
 
อนึ่งโรงงานแปรรูปเนื้อไก่ นครราชสีมา นับเป็นสถานประกอบการแห่งแรกของบริษัทที่ได้รับการรับรองมาตรฐานแรงงานไทยระดับสมบูรณ์ขั้นสูงสุดเมื่อปีที่ผ่านมา ซึ่งสะท้อนให้เห็นถึงความมุ่งมั่นของซีพีเอฟในการดูแลบุคลากรทุกระดับยึดหลักตามมาตรฐานสากล และร่วมยกระดับมาตรฐานด้านแรงงานในกลุ่มอุตสาหกรรมอาหารให้เป็นที่ยอมรับในระดับโลกต่อไป